Jacob Jensen (V), 2025-02-04:
Tak for det.
Og tak til forslagsstillerne for at sætte fokus på et vigtigt emne, nemlig hvordan vi nedbringer brugen af antibiotika og også forbedrer dyrevelfærden for grise.
Det er sådan set ønsker, som jeg tror de fleste, hvis ikke alle, deler med forslagsstillerne.
Beslutningsforslaget vil, som det også bliver sagt af ordføreren, pålægge regeringen inden udgangen af indeværende år at gennemføre et forbud mod fravænning af grise tidligere end 7 uger fra deres fødsel for på den måde at reducere antibiotikaforbruget og resistensudviklingen og forbedre dyrevelfærden i svineproduktionen i Danmark.
Danske grise skal i sagens natur behandles ordentligt og dermed også have den rigtige mængde antibiotika, hvis der er brug for det –
det siger jo ligesom sig selv.
Det er også vigtigt at understøtte de indsatser, der skal sikre et ansvarligt forbrug af antibiotika til grise i forhold til sundhed i produktion og i forhold til at reducere risikoen for at udvikle netop resistens, som der også bliver refereret til.
I den aftale på fødevare-/veterinærområdet, som blev indgået i sommer mellem alle Folketingets partier, er det også af samme grund blevet aftalt, at Fødevarestyrelsen skal fortsætte med at udvikle aktiviteter, der skal medvirke til at understøtte den ambition om en reduktion i antibiotikaforbruget i husdyrproduktionen.
Helt konkret er der i den aftale syv tiltag, der omhandler reduktion af antibiotikaforbruget hos grise: Det handler om sænkning af grænseværdien for det, vi kalder en gul kort-ordning; det handler om en opdatering af antibiotikavejledningen; det handler om en undersøgelse af alternativer til antibiotika; det handler om at forundersøge en model for benchmarking af dyrlægernes ordinering af antibiotika, så man kan se, hvem det er, der eventuel ordinerer mere end andre; det handler også om en afklaring af mulighederne for at kunne etablere en incitamentsbaseret model til reduktion af antibiotikaforbruget; endelig handler det om en videreførelse af Det Veterinærmedicinske Råd; og sluttelig handler det om overvågning af resistens i fødevareproduktionsdyr, som også er en af de indsatser, der er blevet aftalt.
Vi har i Danmark traditionelt – og det er godt – været foregangsland på området.
Vi var blandt de første til forbyde antibiotika som vækstfremmer, og vi var først til at etablere grænseværdierne for brug af antibiotika, altså den såkaldte gul kort-ordning.
Den indsats har vi så videreudviklet med det differentierede gule kort om overvågning og målsætning om nedbringelse af forbruget.
Det har også betydet, at vi har et lavt forbrug af antibiotika til grise i forhold til andre lande med en sammenlignelig produktion som den danske.
Det er også vigtigt, at vi i Danmark fortsætter med at have en høj standard for ansvarlig brug af antibiotika, også for at kunne inspirere andre lande til at følge det eksempel.
I forhold til grisenes dyrevelfærd, som forslagsstillerne nævner i beslutningsforslaget, har regeringen også her sammen med et meget bredt flertal i Folketinget sidste år indgået en politisk aftale, som vi kalder Sammen om Dyrene, og her er der også en række konkrete indsatser fokuseret på netop grise, herunder bl.a. tiltag med henblik på at sikre større overlevelse for pattegrisene, som det også bliver omtalt her.
Så når det er sagt, vil regeringen afvise forslaget, som det ligger.
Forslaget indebærer en grundlæggende omlægning af en meget stor del af griseproduktionen og kan derfor også betyde, at en meget stor del af produktionen risikerer at måtte lukke eller flytte andetsteds hen.
I Danmark kan vi selv være med til at sætte standarden for grisenes velfærd; det kan vi ikke udenfor vores landegrænser, medmindre det foregår gennem EU-regulering.
Der er allerede fra regeringens side et mål om at kunne sænke antibiotikaforbruget i de danske grisebesætninger, og med et bredt flertal bag sig skal tiltagene fra netop dyrevelfærdsaftalen og fødevare-/veterinæraftalen være med til at virkeliggøre en højere dyrevelfærd hos de danske pattegrise og samtidig reducere antibiotikaforbruget.
Det mener jeg er væsentlige og også vigtige skridt i den rigtige retning.
Afslutningsvis vil jeg igen takke forslagsstillerne for at bringe diskussionen frem her i salen i dag; det er en vigtig debat, som jeg også ser frem til at tage her efterfølgende.
Tak for ordet.